It-Trasport sostenibbli: Il-Kummissjoni tressaq lil Malta u lir-Rumanija quddiem il-Qorti. Illum il-Kummissjoni ddeċidiet li tressaq lil Malta u lir-Rumanija quddiem il-Qorti tal-Ġustizzja tal-UE talli naqsu milli jinnotifikaw l-oqfsa ta' politika nazzjonali tagħhom skont id-Direttiva 2014/94/UE dwar l-installazzjoni ta' infrastruttura tal-karburanti alternattivi. L-oqfsa ta' politika nazzjonali huma l-istrument ewlieni biex jiżgura l-bini koordinat ta' infrastruttura suffiċjenti tal-karburanti alternattivi, inkluż punti tal-iċċarġjar għall-vetturi li jaħdmu bl-elettriku u punti ta' riforniment għall-vetturi li jaħdmu bil-gass naturali u bl-idroġenu. Il-ħolqien ta' dawn l-oqfsa jgħin ukoll biex tiġi evitata l-frammentazzjoni tas-suq intern, bis-saħħa tal-introduzzjoni kkoordinata tal-karburanti alternattivi. L-Istati Membri kellhom sat-18 ta' Novembru 2016 biex jinnotifikaw il-qafas ta' politika nazzjonali tagħhom lill-Kummissjoni. Sal-lum Malta u r-Rumanija għadhom ma għamlux dan, minkejja ittra ta' intimazzjoni u opinjoni motivata mibgħuta mill-Kummissjoni fil-15 ta' Frar u fit-13 ta' Lulju 2017 rispettivament. Iż-żieda fil-pass tal-installazzjoni ta' infrastruttura tal-karburanti alternattivi hija essenzjali biex ikun hemm mobbiltà kompetittiva u nadifa għall-Ewropej kollha, kif ħabbret il-Kummissjoni fil-“Pakkett dwar il-Mobbiltà Nadifa” adottat f'Novembru 2017. Kuntest Fit-8 ta' Novembru 2017, il-Kummissjoni adottat Pakkett dwar il-Mobbiltà Nadifa bil-għan li jsaħħaħ it-tmexxija globali tal-UE fil-qasam tal-vetturi nodfa. Il-pakkett jirrappreżenta pass deċiżiv 'il quddiem fl-implimentazzjoni tal-impenji tal-UE skont il-Ftehim ta' Pariġi għal tnaqqis nazzjonali vinkolanti fis-CO2 ta' mill-inqs 40% sal-2030. Fost l-oħrajn, il-pakkett jinkludi valutazzjoni ddettaljata tal-oqfsa nazzjonali ta' politika, kif ukoll pjan ta' azzjoni u soluzzjonijiet ta' investiment għall-installazzjoni ta' infrastruttura ta' karburanti alternattivi fl-UE. L-għan huwa li jiżdied il-livell ta' ambizzjoni tal-pjanijiet nazzjonali, li jiżdied l-għarfien tal-konsumaturi, kif ukoll li jsiru aktar investimenti fil-qasam. L-Istati Membri kienu obbligati li jistabbilixxu l-oqfsa ta' politika nazzjonali tagħhom, b'deskrizzjoni tal-miri u l-objettivi nazzjonali tagħhom, kif ukoll dwar kull azzjoni u miżura ta' appoġġ għall-iżvilupp tas-suq fir-rigward tal-karbutanti alternattivi, inkluż l-installazzjoni tal-infrastruttura meħtieġa. Għal aktar tagħrif - Dwar id-deċiżjonijiet ewlenin fil-pakkett tal-proċeduri ta' ksur ta' Jannar 2018, ara l-MEMO/18/349 sħiħ. - Dwar il-proċedura ta' ksur b'mod ġenerali, ara MEMO/12/12. - Dwar il-proċedura ta' ksur tal-UE.